**A büntetés-végrehajtás országos parancsnokának  
26/2016. (VII. 5.) OP**

***s z a k u t a s í t á s a***

***a fogvatartottak ellátásának és elhelyezésének***

***szabályairól***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel a büntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvényre, a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendeletre - a fogvatartottak ruházattal és felszerelési tárgyakkal történő ellátásának és elhelyezésének rendjéről a következő szakutasítást adom.

**I.**

**Általános rendelkezések**

1. A fogvatartottak formaruházattal, munkaruházattal, védőruházattal, védőfelszereléssel, zárka és ágyfelszerelési tárgyakkal történő ellátása a végrehajtásra kijelölt intézet feladata az intézet költségvetésének terhére.
2. A PPP konstrukcióban üzemelő intézetek esetében az ellátási feladatokat a bérleti-szolgáltatási díj terhére az üzemeltető finanszírozza. Egyebekben a szakutasítás rendelkezései a PPP intézetekre nézve is kötelező érvényűek.
3. A fogvatartottak részre kiadott termékeket a „BV” jelöléssel el kell látni az *1. melléklet* szerint.
4. A fogvatartottak formaruházati termékei az egyértelmű azonosítás érdekében egyedi jelöléssel (az intézet nevét tartalmazó címke) elláthatók. A szállítás során a fogvatartottak csak felcímkézett ruházatot viselhetnek.
5. A munkahelyekre vagy munkakörökre vonatkozó jelölések meghatározása az intézetparancsnok, valamint a fogvatartottak foglalkoztatására létrehozott gazdasági társaságok ügyvezetőjének hatásköre.
6. A fogvatartott részére tiszta, méretben megfelelő, viselésre és használatra alkalmas ruházatot, felszerelést kell kiadni.
7. A fogvatartottak részére kiadott ruházati és felszerelési tárgyak tisztítása az intézet feladata.
8. A fogvatartottak részére biztosított mobiltelefonok tekintetében a mindenkor hatályos szakutasítás szerint kell eljárni.

**II.**

**A felszerelési raktár működése**

1. A fogvatatottak felszerelésére felszerelési raktárt kell kialakítani. A felszerelési raktár irányításával és ellenőrzésével a személyi állomány tagját az intézetparancsnok bízza meg.
2. A felszerelési raktár gondoskodik a fogvatartottak norma szerinti ruházattal és felszerelési tárgyakkal történő ellátásáról.

Amennyiben valamely termékre a fogvatartott nem tart igényt, arról jegyzőkönyvet kell felvenni.

1. A fogvatartottak részére történő ruházati vagy ágyfelszerelési termékek kiadását illetve azok visszavételezését a felszerelési lapon – melyet a *2. melléklet* tartalmaz – és a Főnix rendszerben rögzíteni kell.

A felszerelési raktár készletében beállt változásokat (kiadás, bevétel, selejt, leltáreltérés stb) a Főnix programban rögzíteni kell.

1. A felszerelési raktár gondoskodik a kiadott ruházat és felszerelési tárgyak tisztításáról, karbantartásáról.

A formaruházat és az ágynemű esetében a tisztacserét kéthetente kell végrehajtani.

A törülköző tisztacseréjét heti rendszerességgel kell végrehajtani.

A munka- és védőruházat tekintetében a tisztacserét szükség szerint kell végrehajtani.

1. Amennyiben a fogvatatott a ruházatával, ágyfelszerelési tárgyaival, ágyneműjével nem tud elszámolni, megrongálta, azokat szüksége esetén pótolni kell és a büntetés-végrehajtási intézetben fogvatartott elítéltekkel és egyéb jogcímen fogvatartottakkal kapcsolatos kártérítési eljárás szabályairól szóló 12/2014 (XII. 16) IM rendelet alapján kártérítési eljárást kell indítani.

**III.**

**A fogvatartottak ruházattal történő ellátása**

1. Az elítélteket a befogadási eljárás során az évszaknak megfelelő formaruházattal kell ellátni.
2. Amennyiben
3. a fogvatartott polgári ruházata nem évszaknak megfelelő, vagy viselésre nem alkalmas,
4. ha formaruhába öltöztetett fogvatartottak között kerül elhelyezésre

soron kívül kell ellátni formaruhával.

1. A formaruházat viselése szempontjából:

téli időszak: október 16-tól április 15-ig,

nyári időszak: április 16-tól október 15-ig tart.

1. Amennyiben a körülmények indokolttá teszik, a viselési időszaktól az Országos Parancsnokság illetékes főosztályának engedélyével lehet eltérni.
2. A ruházati ellátás szempontjai:
3. a felnőtt korú elítélteket szürke zsávolyruházattal,
4. a fiatalkorú elítélteket zöld színű zsávolyruházattal,
5. az intézet betegszobájában, a Bv. Központi Kórházban, a Nagyfai Krónikus Utókezelő részegen elhelyezett betegeket, valamint az Igazságügyi Megfigyelő és Elmegyógyító Intézetben (továbbiakban IMEI) elmemegfigyelésre, elmegyógyászati és ideggyógyászati kivizsgálásra beutalt fogvatartottakat kórházi öltözettel,
6. az IMEI-ben elhelyezett kényszergyógykezelteket, kóros elmeállapotú fogvatartottakat zsávoly barnaruházattal

kell ellátni.

1. Az elítéltek formaruházati normáit az *3. melléklet* tartalmazza.
2. A fogvatartott saját fehérneműjét, harisnyáját, zokniját, hálóruháját, papucsát viselheti. Amennyiben a fogvatartott ezen ruházattal nem rendelkezik, azt az intézet biztosítja számára a munkadíja, rendszeres pénzellátása vagy letéti pénze terhére.

Ha a fogvatartott nem rendelkezik munkadíjjal, nem részesül rendszeres pénzellátásban, vagy nem rendelkezik letéti pénzzel, a ruházatot az intézet saját költségevetése terhére köteles biztosítani. Az intézet által biztosítandó mennyiséget a *3. melléklet* tartalmazza.

1. Fertőzött ruházat esetén a fogvatartottól a fertőzött ruházatot, felszerelési termékeket el kell venni, azt elkülönítetten kell tárolni. A tárolás során a ruházatot olyan zsákban kell elhelyezni, mely biztosítja, hogy a fertőzés ne terjedjen tovább. Az egészségügyi szakterület véleménye alapján gondoskodni kell a ruházati termékek fertőtlenítéséről, vagy a termékek megsemmisítéséről.

A fertőtlenítést vagy megsemmisítést az intézet költségére kell végrehajtani.

1. Saját ruházat viselése esetén a ruházat tisztán tartása a fogvatartott feladata. Amennyiben a fogvatartott kéri, térítés ellenében (a fogvatartottak által igénybe vett többletszolgáltatások díjáról szóló szakutasítás szerint) saját ruházatának tisztítása az intézetben és intézeten kívül is engedélyezhető.
2. A dolgozó fogvatartottak részére munkaruhát kell biztosítani. A biztosítandó mennyiséget a *4. és 5. melléklet* tartalmazza.

A 4. és 5. mellékletben felsorolt termékektől az intézetparancsnok, valamint a fogvatartottak foglalkoztatására alapított gazdasági társaság ügyvezetője a helyi sajátosságok figyelembe vételével eltérhet.

1. A fogvatartottak részére biztosítandó védőruházatot és védőfelszerelést a mindenkor hatályos munkavédelmi szabályzat tartalmazza.

**IV.**

**A fogvatartott szállítása**

1. A jogerősen elítélt fogvatartottak szállítása formaruhában, az előzetesen letartóztatott fogvatartott szállítása polgári ruházatban történik.

A fogvatartottaktól a felszerelési tárgyakat vissza kell venni, azt a felszerelési lapon és a Főnix programban rögzíteni kell.

1. Ha a fogvatartott valamely termékkel nem tud elszámolni, kártérítési eljárást kell indítani.
2. Amennyiben az előzetesen letartóztatott fogvatartott nem rendelkezik az évszaknak megfelelő, viselésre alkalmas ruházattal, abban az esetben az intézet a fogvatartott letéti pénzének terhére beszerezheti a szükséges ruhadarabokat.

Ha az előzetesen letartóztatott letéti pénzzel nem rendelkezik, az intézet a segélyruha készletéből is elláthatja a fogvatartottat.

Amennyiben az előzetesen letartóztatott részére segélyruha nem biztosítható, a szállítás formaruhában történik.

1. A fogvatartottak intézetek közti szállítása során a küldő intézet személyre szóló, a fogvatartott ruházati termékenként részletezett, pontosan rögzített szállítólevelet állít ki.

A szállítólevelet a fogvatartottal is alá kell íratni.

A küldő intézet a Főnix program ruházati moduljában a ruházati termékeket csak akkor „veszi vissza” a szállított fogvatartottól, ha a fogadó intézettől az visszaérkezett.

1. A küldő intézet csak az intézet megnevezésével ellátott (felcímkézett) formaruhában szállíthatja a fogvatartottat.
2. A fogadó intézet a szállítólevelet leigazolja, és soron kívül visszajuttatja a küldő intézet részére.
3. A fogadó intézet a formaruhában szállított fogvatartottat saját formaruhájába átöltözteti. A küldő intézet formaruházatát – annak tisztítását, mosatását követően – visszaküldi az intézet részére. A visszaküldést legkésőbb a fogvatartott fogadó intézetben szállítását követő harmadik körszállítás alkalmával kell végrehajtani. A ruházati termékek átadás-átvétele szállítólevélen történik.

A küldő intézetek naprakész nyilvántartást kötelesek vezetni a szállításra került fogvatartottak formaruházati termékeiről, intézeti bontásban.

A ruházati termékek intézetek közötti mozgásáról az intézetek külön – írásos – megállapodást köthetnek.

1. Amennyiben a fogadó intézet nem a küldő intézet „címkével” ellátott ruházati termékeit küldi meg a küldő intézet részére, a fogadó intézetet fel kell szólítani a helyes, megfelelő címkével ellátott ruházat megküldésére. A helytelenül megküldött termékeket a fogadó intézet részére vissza kell küldeni. Kiemelt figyelmet kell fordítani a lábbelire.

A ruházat pontos megküldése érdekében az intézeteknek minden negyedév végén egyeztetni kell. A küldő intézet a fogadó intézetnek részletes kimutatást küld a vissza nem juttatott ruházati termékekről.

Amennyiben a fogadó intézet – az egyeztetést követően – a vissza nem juttatott termékeket soron kívül nem küldi meg a küldő intézet részére, úgy a küldő intézet a hiányzó termékeket pótlási értékeken kiszámlázhatja a fogadó intézetnek.

**V.**

**A fogvatartottak felszerelési tárgyai**

1. A fogvatartottakat a befogadás napján, függetlenül a befogadás időpontjától el kell látni ágyfelszereléssel, ágyneművel és étkezési felszereléssel. Ezen termékek listáját az *6. melléklet* tartalmazza.

**VI.**

**Szabadítási eljárás**

1. Amennyiben a fogvatartott szabadul, a formaruházatot és a felszerelési tárgyakat vissza kell venni, melyet a felszerelési kartonon és a Főnix rendszerben is rögzíteni kell.
2. Amennyiben a fogvatartott nem rendelkezik az évszaknak megfelelő ruházattal és lábbelivel, a fogvatatott leteti pénze terhére az intézetnek meg kell vásárolnia.

Ha a fogvatartottnak nincs letéti pénze, az intézet kezelésében lévő segélyruházatból kell ellátni.

Amennyiben a segélyruházatból az intézet nem tudja ellátni a szabaduló fogvatartottat, a hiányzó ruházati termékeket az intézet költségvetésének terhére kell beszerezni.

1. Amennyiben a fogvatartott rendelkezik letéti pénzel, de nem járul hozzá, hogy annak terhére a szükséges ruházat beszerzésre kerüljön, jegyzőkönyvet kell felvenni, melyet két tanúnak is alá kell írnia. Ebben az esetben a fogvatartott részre segélyruházat nem adható ki.

**VII.**

**A fogvatatott tisztálkodási lehetőségeinek biztosítása**

1. Az intézet napirendjének és házirendjének meghatározásánál figyelemmel kell lenni arra, hogy a fogvatartottaknak elegendő ideje legyen személyes higiéniájára (tisztálkodás, hajápolás, szakáll ápolása).
2. A hajvágást az erre a célra kialakított helyiségben kell végrehajtani. A hajvágással lehetőség szerint fodrász munkakörben foglalkozatott fogvatartottat kell megbízni. A hajvágást a közegészségügyi szabályok betartásával kell végezni.
3. A fegyelmi és elkülönített zárkában elhelyezett fogvatartottak hajvágását csak felügyelet mellett lehet végezni.
4. A szükségleti cikkek vásárlása során figyelmet kell arra fordítani, hogy a fogvatartott a felhasználható munkadíjából, rendszeres pénzellátásból, letéti pénzéből elsődlegesen a tisztasági cikkeket vásárolja meg.

Amennyiben a fogvatartott nem rendelkezik munkadíjjal, rendszeres pénzellátással, letéti pénzzel az intézet látja el tisztasági felszereléssel. Amennyiben a fogvatartott rendelkezik munkadíjjal, rendszeres pénzellátással, letéti pénzel, de az összeg nem fedezi minden tisztasági felszerelés beszerzését, az intézet csak a meg nem vásárolt tisztasági felszerelést biztosítja a fogvatatott részére.

A kiadott tisztasági felszerelésről nyilvántartást kell vezetni.

1. Az alapvető tisztálkodási és felszerelési cikkeket, annak mennyiségét a *7. melléklet* tartalmazza.
2. Az intézet parancsnoka egyes fogvatartotti csoportok esetében a havi mennyiség időarányos részének kiadásáról dönthet (pl megőrzésre szállított fogvatartottak).
3. Szállítás esetén gondoskodni kell arról, hogy a fogvatartott a tisztasági felszerelését magával vigye.

**VIII.**

**Az intézet tisztántartása**

1. Az intézetben gondoskodni kell
2. megfelelő minőségű és mennyiségű ivóvízről, valamint a vízellátással kapcsolatos közegészségügyi előírások megtartásáról;
3. valamennyi emberi tartózkodásra alkalmas hely/helység takarításáról/tisztításáról;
4. a külön jogszabályban előírtak szerinti fűtésről;
5. a zárkák és egyéb helyiségek, a körletek, valamint a biztonsági szempontból kiemelt területek megfelelő világításáról;
6. az elítéltek által használt helyiségek megfelelő szellőztetéséről.
7. A zárkában, lakóhelyiségben az olvasásra alkalmas természetes fényt vagy mesterséges világítást kell biztosítani.

A zárka és lakóhelyiség világítását és áramellátását úgy kell kialakítani, hogy az olvasáshoz, íráshoz alkalmas legyen és az áramellátás kívülről kikapcsolható legyen.

1. A zárkát, lakóhelyiséget állandóan megvilágítani csak akkor szabad, ha azt a parancsnok biztonsági okból átmenetileg elrendelte.
2. Naponta kell elvégezni:
3. a zárkák, lakóhelyiségek takarítását,
4. az egészségügyi blokk takarítását, megfelelő hatékonyságú vegyszerrel történő fertőtlenítését,
5. a mosdók, vízkiöntők, WC-k takarítását, tisztítását és az egészségügyi előírásoknak

megfelelő fertőtlenítését,

1. valamennyi helyiség padlózatának és berendezési tárgyainak portalanítását,
2. a hidegpadlós helyiségek felmosását,
3. a járdák és utak tisztán tartását.
4. Az udvarokat, a vízelvezető árkokat, és az intézet egyéb területeit tisztán kell tartani. Télen gondoskodni kell a hó eltakarításáról, a közlekedési utak, a járdák balesetveszélyességének megszüntetéséről.
5. A konyhán a műszak közben a szükségnek megfelelően, a műszak végén pedig teljes körű - fertőtlenítő - takarítást kell végezni.
6. A zárkákat, a lakóhelyiségeket évente legalább egyszer, a konyhát évente kétszer, a folyosókat és egyéb helyiségeket a szükségleteknek megfelelően kell meszelni, illetve festeni.
7. Az egészségügyi célra használt helyiségek meszelésének, festésének időpontját - a gazdasági osztállyal egyeztetve - az intézet orvosa határozza meg.
8. A hulladékot és a szemetet a környezetvédelmi és az egészségügyi követelmények figyelembevételével össze kell gyűjteni és az intézetből el kell szállítani, szállíttatni, illetve meg kell semmisíteni.
9. A veszélyes hulladékot és az egészségügyi veszélyesnek minősített hulladékot a mindenkor hatályos szakági jogi szabályozásban foglaltak betartása mellett elkülönítve kell tárolni, szállítatni, szállíttatni és ártalmatlaníttatni.

A lehetőségek figyelembe vételével biztosítani kell a szelektív szemétgyűjtés kivitelezését is.

1. A környezetvédelmi szabályok betartásával biztosítani kell a rovarok, a rágcsálók rendszeres irtását.
2. A víz tárolására használt edényeket, tartályokat rendszeresen tisztítani és fertőtleníteni kell.
3. Az intézetben, intézményben a fűtési idény október 15-étől április 15-éig tart. Ettől a parancsnok csak akkor térhet el, ha azt az időjárás indokolja.
4. Az intézetben, intézményben legalább a következő hőmérsékletet kell biztosítani:
5. lakóhelyiség, zárka 20C°\*
6. kórterem 22C°
7. orvosi rendelő 22C°
8. fürdőhelyiség, zuhanyzó 24C°\*
9. konyha 16C°
10. étkező helyiség 18C°\*
11. tanterem 20C°
12. látogató helyiség 20C°
13. sportolásra alkalmas helyiségek 18C°
14. kulturális foglakozásra, vallásgyakorlásra alkalmas helyiség 20C°
15. belső folyosó 18C°
16. WC helyiség 16C°
17. előcsarnok 16C°
18. műhely 18C°
19. lépcsőház 16C°
20. raktár 16C°
21. iroda 20C°

(a \*-gal jelölt helyiségben az előírt hőmérsékletet addig kell biztosítani, ameddig ott elítélt tartózkodik.)

**IX.**

**Elhelyezési részleg, körlet**

1. A zárkában, lakóhelyiségben elhelyezett szekrények zárhatóságának biztosításához szükséges lakatot a fogvatartott a kiétkezés során megvásárolhatja, hozzátartozóitól csomagban megkaphatja.
2. A férfi és a női elítéltek részére külön-külön betegszobát és fertőző elkülönítő szobát kell kialakítani, és azokat az építési szabályok szerint mosdóval, zuhanyzóval, WC-vel kell ellátni, és kórházi ággyal, éjjeli szekrénnyel, asztallal, ülőkével kell berendezni.

**X.**

**Záró rendelkezések**

1. A szakutasítás a kiadás napján lép hatályba.

**Csóti András bv. altábornagy**országos parancsnok

Mellékletek:

1. számú melléklet: [Formaruházat, ágyneműk és ágyfelszerelési termékek jelölése / Intézeti bélyegzők](http://bv.gov.hu/admin/download/7/6f/71000/2016_26szu-m01.docx)

2. számú melléklet: [Felszerelési lap (Elítéltek részére)](http://bv.gov.hu/admin/download/8/6f/71000/2016_26szu-m02.docx)

3. számú melléklet: [Fogvatartottak ruházati ellátása](http://bv.gov.hu/admin/download/9/6f/71000/2016_26szu-m03.docx)

4. számú melléklet: [Fogvatartottak munkaruházati ellátása](http://bv.gov.hu/admin/download/a/6f/71000/2016_26szu-m04.docx)

5. számú melléklet: [Fogvatartotti munkaruházat speciális területeken](http://bv.gov.hu/admin/download/b/6f/71000/2016_26szu-m05.docx)

6. számú melléklet: [A fogvatartottak ágyneműje, étkezési és egyéb felszerelése](http://bv.gov.hu/admin/download/c/6f/71000/2016_26szu-m06.docx)

7. számú melléklet: [A fogvatartottak tisztálkodási és felszerelési cikkeinek mennyisége](http://bv.gov.hu/admin/download/d/6f/71000/2016_26szu-m07.docx)